钦定古今图书集成/理学汇编/字学典/第088卷 > 文徵明停云馆帖 > 《王宾叙字》
## 钦定古今图书集成/理学汇编/字学典/第088卷 > 文徵明停云馆帖 > 《王宾叙字》

古人以字名家，不易能也。师宜官大字方丈，一字小
字，方寸千言，此后汉人以大小字名家，不易能者也。
韦仲将自言：以张芝笔，左伯纸，己之墨，己之手，大字
逞径丈之势，小字寸许千言也。此魏人以大小字名
家，不易能者也。惜乎其字皆不可得而见，其法则犹
可得而知者。张长史谓“大字促令小，小字展令大。”董
《内直》谓“大字贵结密，不结密则懒散而无精神。”偏旁
宜字字相照应，又宜飘逸气，清雅不俗。一字之美，皆
偏旁凑成分拆，看时各自成一美，始为大字之尽善
者矣。小字贵开阔，字内闲架宜明整，开阔一如大字
体段，诸美皆具也。以张、董所谓观之，后人从其法，师
韦所不易能，可不能耶？顾吾嗜古人何如耳。